CELEX: 32014D0040(01)
Language: da
Date: 2014-10-15 00:00:00
Title: 2014/828/EU: Den Europæiske Centralbanks afgørelse af 15. oktober 2014 om indførelse af det tredje program vedrørende køb af særligt dækkede obligationer (ECB/2014/40)

22.11.2014   
            
            
               DA
            
            
               Den Europæiske Unions Tidende
            
            
               L 335/22
            
         DEN EUROPÆISKE CENTRALBANKS AFGØRELSE
   af 15. oktober 2014
   om indførelse af det tredje program vedrørende køb af særligt dækkede obligationer
   
      (ECB/2014/40)
   
   
      (2014/828/EU)
   
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde, særlig artikel 127, stk. 2, første led,
   under henvisning til statutten for Det Europæiske System af Centralbanker og Den Europæiske Centralbank, særlig artikel 12.1, andet afsnit, sammenholdt med artikel 3.1, første led, samt artikel 18.1, og
   ud fra følgende betragtninger:
   
               (1)
            
            
               I medfør af artikel 18.1 i statutten for Det Europæiske System af Centralbanker og Den Europæiske Centralbank (herefter »ESCB-statutten«) kan den Europæiske Centralbank (ECB) sammen med nationale centralbanker i de medlemsstater, der har euroen som valuta, deltage i de finansielle markeder ved bl.a. at købe og sælge pengemarkedsinstrumenter.
            
         
               (2)
            
            
               Styrelsesrådet besluttede den 4. september 2014 at indføre et nyt program vedrørende køb af særligt dækkede obligationer (det tredje program, CBPP3). Sammen med programmet vedrørende køb af værdipapirer af asset backed-typen (ABSPP) og de målrettede langfristede markedsoperationer (Targeted Longer-Term Refinancing Operations, TLTROs) (1) vil det tredje program vedrørende køb af særligt dækkede obligationer styrke transmissionen af pengepolitikken, fremme kreditgivningen til økonomien i euroområdet, medføre en positiv afsmitning på andre markeder, og som følge heraf lette ECB's pengepolitiske stilling og bidrage til, at inflationen holdes tættere på 2 %.
            
         
               (3)
            
            
               Som led i den fælles pengepolitik bør centralbanker i Eurosystemets køb af belånbare særligt dækkede obligationer under det tredje program indføres på en samordnet og decentraliseret måde i overensstemmelse med denne afgørelse —
            
         VEDTAGET FØLGENDE AFGØRELSE:
   Artikel 1
   Indførelse og rækkevidde af køb af særligt dækkede obligationer
   Eurosystemet indfører hermed det tredje program, hvorefter Eurosystemets centralbankers køb af belånbare særligt dækkede obligationer sker i overensstemmelse med artikel 2. I henhold til det tredje program kan Eurosystemets centralbanker købe belånbare særligt dækkede obligationer fra modparter på det primære og sekundære marked, der er godkendt i overensstemmelse med de kriterier for godkendelse af modparter, der er fastsat i artikel 3.
   Artikel 2
   Belånbarhedskriterier for særligt dækkede obligationer
   Særligt dækkede obligationer, som er belånbare til pengepolitiske operationer i overensstemmelse med afsnit 6.2.1 i bilag I til retningslinje ECB/2011/14 (2), og som endvidere opfylder betingelserne for anvendelse til eget brug som sikkerhedsstillelse, jf. afsnit 6.2.3.2 (femte afsnit) i bilag I til retningslinje ECB/2011/14, samt er udstedt af kreditinstitutter, der er stiftet i euroområdet, kan købes i henhold til det tredje program. Såkaldte multicédula, som er belånbare til pengepolitiske operationer i overensstemmelse med afsnit 6.2.1 i bilag I til retningslinje ECB/2011/14, og som er udstedt af SPV'er (special purporse vehicles), der er stiftet i euroområdet, kan købes i henhold til det tredje program.
   De ovenfor nævnte særligt dækkede obligationer kan købes i henhold til det tredje program, såfremt de opfylder følgende supplerende betingelser:
   
               1)
            
            
               Der kræves mindst én kreditvurdering på kreditkvalitetstrin 3 (CQS3, der på nuværende tidspunkt svarer til en vurdering fra et eksternt kreditvurderingsbureau (ECAI) på »BBB-« eller tilsvarende) tildelt af mindst én af de eksterne kreditvurderingsbureauer, som er godkendt inden for Eurosystemets rammer for kreditvurdering (Eurosystem Credit Assessment Framework, ECAF).
            
         
               2)
            
            
               De fælles beholdninger i henhold til det første (3) og andet program (4) vedrørende køb af særligt dækkede obligationer og det tredje program samt de øvrige beholdninger hos centralbankerne i Eurosystemet må kun besidde 70 % af de udstedte aktier per ISIN-nummer.
            
         
               3)
            
            
               Særligt dækkede obligationer skal være denomineret i euro, opbevares og afvikles i euroområdet.
            
         
               4)
            
            
               Særligt dækkede obligationer, der er udstedt af enheder, som er suspenderet fra Eurosystemets kreditoperationer, kan ikke købes i henhold til det tredje program, så længe suspensionen varer.
            
         
               5)
            
            
               Særligt dækkede obligationer, som på nuværende tidspunkt ikke har en kreditvurdering på kreditkvalitetstrin 3 for Cypern og Grækenland, skal, så længe Eurosystemets mindstetærskel for kreditkvalitet ikke indgår i de belånbarhedskrav vedrørende sikkerhedsstillelse for omsættelige gældsinstrumenter, der er udstedt eller garanteret af den græske eller cypriotiske stat (i henhold til artikel 8, stk. 2, i retningslinje ECB/2014/31 (5)), mindst have én kreditvurdering af aktiver på det højest mulige kreditvurderingsniveau, der er defineret af det eksterne kreditvurderingsbureau for den pågældende jurisdiktion, og de fælles beholdninger i henhold til det første, andet program og tredje program samt de øvrige beholdninger hos centralbankerne i Eurosystemet må kun besidde 30 % af de udstedte aktier per ISIN-nummer, og i tillæg her til skal følgende yderligere betingelser opfyldes for at sikre et tilsvarende risikoniveau:
               
                           a)
                        
                        
                           Der skal månedligt indberettes karakteristika for dækningspuljen, herunder data på lånniveau, samt strukturelle egenskaber for programmet og oplysninger om udsteder til den nationale centralbank, hvor udstederen har hjemsted. Den pågældende nationale centralbank gør rapporteringsskabelonen tilgængelig for modparterne,
                        
                     
                           b)
                        
                        
                           Der skal stilles yderligere sikkerhed på mindst 25 %. Den pågældende nationale centralbank gør reglerne for beregning af den forpligtede yderligere sikkerhedsstillelse tilgængelig for modparterne,
                        
                     
                           c)
                        
                        
                           Der skal foretages en valutaafdækning hos modparter med en kreditvurdering på BBB- eller højere for de gældsfordringer, der ikke er denomineret i euro, som indgår i programmets dækningspulje, eller alternativt skal mindst 95 % af aktiverne være denomineret i euro, og
                        
                     
                           d)
                        
                        
                           Gældsfordringerne i dækningspuljen skal være over for debitorer, der er beliggende i euroområdet.
                        
                     
         
               6)
            
            
               Særligt dækkede obligationer, som opbevares hos udstederen, kan købes i henhold til det tredje program, forudsat at de opfylder belånbarhedskriterierne ovenfor.
            
         Artikel 3
   Godkendte modparter
   Følgende modparter kan godkendes i forbindelse med det tredje program både vedrørende egentlige købs- eller salgsforretninger og værdipapirudlånsforretninger, der omfatter særligt dækkede obligationer, som opbevares i Eurosystemets porteføljer i henhold til det tredje program: a) indenlandske modparter, der deltager i Eurosystemets pengepolitiske operationer som defineret i afsnit 2.1 i bilag I til retningslinje ECB/2011/14, og b) alle andre modparter, som anvendes af centralbankerne i Eurosystemet i forbindelse med investeringen af deres investeringsporteføljer, der er denomineret i euro, herunder modparter uden for euroområdet, der er involverede i udstedelsen af særligt dækkede obligationer.
   Artikel 4
   Afsluttende bestemmelse
   Denne afgørelse træder i kraft dagen efter dens offentliggørelse på ECB's websted.
   
      Udfærdiget i Frankfurt am Main, den 15. oktober 2014.
      
         Mario DRAGHI
         
            Formand for ECB
         
      
   
   
      (1)  Afgørelse ECB/2014/34 af 29. juli 2014 om foranstaltninger vedrørende målrettede langfristede markedsoperationer (EUT L 258 af 29.8.2014, s. 11).
   
      (2)  Retningslinje ECB/2011/14 af 20. september 2011 om Eurosystemets pengepolitiske instrumenter og procedurer (EUT L 331 af 14.12.2011, s. 1).
   
      (3)  Afgørelse ECB/2009/16 af 2. juli 2009 om indførelse af programmet om køb af særligt dækkede obligationer (EUT L 175 af 4.7.2009, s. 18).
   
      (4)  Afgørelse ECB/2011/17 af 3. november 2011 om indførelse af det andet program vedrørende køb af særligt dækkede obligationer (EUT L 297 af 16.11.2011, s. 70).
   
      (5)  Retningslinje ECB/2014/31 af 9. juli 2014 om yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed og om ændring af retningslinje ECB/2007/9 (EUT L 240 af 13.8.2014, s. 28).